Koplis

Koplis (est. Kopli) – mikrorajonas Taline, Estijoje, priklausantis Šiaurės Talino (Põhja-Tallinn) administraciniam rajonui. Išsidėstęs Koplio pusiasalyje prie Talino įlankos. 2022 m. duomenimis, Koplyje gyveno 6,7 tūkst. žmonių. Iki 1918 m. rajonas buvo vadinamas vokišku vardu Ziegelskoppel. 1912 m. Koplyje įkurta Rusijos-Baltijos laivų statykla, kurioje dabar įsikūręs koncernas BLRT Grupp. Nuo 1913 m. veikia Bekerio uostas, kuris buvo pastatytas Bekerio laivų statyklai. Išlikę originalių carinio laikotarpio ir tarpukario pastatų. Koplyje yra Estijos jūrų akademija, didžiausias Talino tramvajų depas. Istorija Šiuolaikinio Koplio mikrorajono pirmtakė buvo istorinė gyvenvietė to paties pavadinimo pusiasalyje. Viduramžiais tai buvo didžiausia Revelio valda, pavadinta miesto dvaro Ziegelskoppel vardu, kur buvo laikomi miesto galvijai. Koplio žvejų kaimelis minimas 1415 m. Vietovė taip pat buvo vadinama Telliskoppel dėl ten buvusios plytinės (est. tellis – „plyta“). 1774 m. buvo įkurtos Koplio kapinės, kuriose pradėti laidoti liuteronai. Kapinės egzistavo iki 1945 m., po to ši teritorija perduota Raudonosios armijos karinei bazei. Šeštojo dešimtmečio pradžioje kapinės buvo galutinai likviduotos, o 1951 m. jų teritorija paversta parku. Aštuntajame dešimtmetyje jame įkurtas Koplio pramogų parkas. 1918–1920 m. Estijos nepriklausomybės karo metu Koplyje buvo įsikūrusios Nikolajaus Judeničiaus vadovaujamos Šiaurės vakarų armijos kareivinės. 1919 m. Koplyje įkurta Estijos jūrų akademija. 1936 m. pastatyta Šv. Mikalojaus Stebukladario cerkvė. Sovietmečiu Koplyje veikė Baltijos laivų remonto gamykla (gamybos susivienijimo „Estremrybflot“ pagrindinė įmonė), Eksperimentinė sportinių laivų statykla, statybinės keramikos gamykla, stiklo fabrikas, autotransporto įmonė, žvejybos kolūkis „Majak“, geležinkelių transporto technikumas, tramvajų depas. Šaltiniai